section_heading: Životopis
paragraph_text: Godine 1998. po prvi puta nastupa u igri parova, gdje joj je partnerica Martina Hingis. U svojem prvom zajedničkom nastupu Hingis i Lučić osvojile su Australian Open, a Mirjana je, s 15 godina i nepunih 11 mjeseci, postala najmlađa tenisačica koja je osvojila jedan Grand Slam. Tjedan dana poslije nastupile su na Pan Pacificu u Japanu i opet osvojile naslov. Iste godine Mirjana je obranila naslov pobjednice turnira u Bolu, čime je, sa 16 godina i 2 mjeseca, postala najmlađa tenisačica u povijesti kojoj je uspjelo obraniti naslov na WTA Touru. Dobre rezultate u toj godini upotpunila je finalom Wimbledona u igri mješovitih parova s Indijcem Bhupathijem.